पाएं अपने शहर की ताज़ा ख़बरें और फ्री ई-पेपरडाउनलोड करें
सीकर. एसके कॉलेज में छात्र संगठन एसएफआई व एबीवीपी के बीच वर्चस्व की जंग जारी है। शनिवार सुबह कार्यकर्ता आपस में उलझे और एक-दूसरे के बीच गाली-गलोच से शुरू हुआ मामला मारपीट तक जा पहुंचा। इसमें एबीवीपी के तीन कार्यकर्ताओं को एसके अस्पताल में भर्ती कराना पड़ा। पुलिस ने कुछ छात्रों को हिरासत में लिया। संगठनों की तरफ से एक-दूसरे के खिलाफ मुकदमे भी दर्ज करवाए गए हैं।
पिछले साल हुए विवाद की वजह से कॉलेज प्रशासन ने इस बार दोनों संगठनों को छात्र सहायता शिविर लगाने की अनुमति नहीं दी। शनिवार को भी दोनों संगठनों के कार्यकर्ता कॉलेज में मौजूद थे। इस दरमियान कार्यकर्ताओं के बीच गाली-गलोच होने लगी। विवाद बढ़ते-बढ़ते मारपीट तक पहुंच गया। एबीवीपी के कार्यकर्ताओं का आरोप है कि पदाधिकारी अनुराग बगड़िया, राजू गुर्जर व ऋषिकेश ओला पर हमला किया गया। इसमें अनुराग व ऋषिकेश ओला को हाथ में चोट आई है।
जबकि राजू गुर्जर को एसएफआई के कार्यकर्ताओं ने दांतों से पेट पर काट लिया और पैर भी फ्रेक्चर हो गया। बाद में तीनों कार्यकर्ताओं को एसके अस्पताल में भर्ती करवाया गया। इधर, एसएफआई का कहना है कि एबीवीपी के कार्यकर्ताओं ने मारपीट करना पहले शुरू किया। उनके कार्यकर्ताओं को चोटें आई है। एसएफआई के छात्रसंघ अध्यक्ष सुभाष जाखड़ का आरोप है कि एबीवीपी ने संगठन के संदीप जीनगर सहित कई कार्यकर्ताओं से मारपीट की। कई कार्यकर्ताओं का मोबाइल व पर्स भी गायब है।
एबीवीपी ने की नारेबाजी, कॉलेज ने पुलिस जाब्ते की मांग रखी
छात्र संगठन एबीवीपी के कार्यकर्ताओं ने कॉलेज में नारेबाजी कर कॉलेज प्राचार्य को ज्ञापन सौंपा। ज्ञापन में मांग रखी गई है कि कॉलेज में अनुशासन समिति को सक्रिय किया जाए। इधर, एसके कॉलेज प्राचार्य सुभाषचंद्र ने बताया कि पुलिस अधीक्षक को पत्र लिखकर कॉलेज में पुलिस जाब्ता तैनात करने की मांग की गई है। अनुशासन समिति को भी निर्देश दे दिए गए है।
छात्रसंघ अध्यक्ष सहित दो दर्जन के खिलाफ मुकदमे दर्ज
एसके कॉलेज में दो गुटों में हुए झगड़े के बाद दोनों तरफ से मारपीट व एससी एसटी के मुकदमे दर्ज करवाए गए हैं। एक पक्ष के अनुराग खटीक ने मुकदमा दर्ज करवाया है कि छात्रसंघ अध्यक्ष सुभाष जाखड़, सद्दाम हुसैन, जहांगीर, अंकित, विशाल, संदीप व सुरेश चैलासी ने मारपीट कर जाति सूचक गालियां दी। उधर दूसरे गुट के संदीप जीनगर ने मुकदमा दर्ज करवाया है कि राजेंद्र गुर्जर, ऋषिकेश ओला, मुकेश ओला, बाबूलाल, कमलेश सुण्डा, गौतम चनेजा व संदीप दीक्षित ने मारपीट की और जाति सूचक गालियां दी।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva hin_Deva hin_Deva hin_Deva hin_Deva zho_Hant eng_Latn